EURÓPSKA KOMISIA V Bruseli18. 5. 2022 COM(2022) 236 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Krátkodobé intervencie na trhu s energiou a dlhodobé zlepšenia koncepcie trhu s elektrinou – postup







































1.Úvod Počas uplynulých mesiacov ceny elektriny v Európe prudko vzrástli na úroveň oveľa vyššiu ako v posledných desaťročiach. Táto dynamika je bezprostredne prepojená s vysokou cenou plynu, ktorá zvyšuje cenu elektriny vyrábanej v plynových elektrárňach, ktoré sú často potrebné na uspokojenie dopytu. Ceny začali prudko rásť počas uplynulého leta, keď svetové hospodárstvo ožilo po uvoľnení obmedzení spôsobených pandémiou COVID-19. Následne túto situáciu ešte zhoršila invázia Ruska na Ukrajinu. Energia je základnou komoditou pre domácnosti a priemysel. To si vyžaduje jednoznačnú politickú reakciu. Súčasná kríza zároveň ukazuje mimoriadnu dôležitosť naplnenia ambícií Európskej zelenej dohody a zníženia závislosti od fosílnych palív, predovšetkým od dovozu plynu. Akékoľvek opatrenia musia mať na zreteli dlhodobý cieľ klimatickej neutrality a predchádzať efektom odkázanosti. Vysoké ceny plynu a elektriny môžu mať závažné negatívne sociálne a distribučné účinky, ako aj účinky na zamestnanosť. Rastúce ceny plynu aj elektriny mimoriadne silno postihujú zraniteľné a nízkopríjmové domácnosti, čo má negatívny vplyv na ich rozpočet. Súbor nástrojov predložený Komisiou v októbri 2021 bol navrhnutý tak, aby umožnil koordinovaný prístup k ochrane tých, ktorí sú najviac ohrození, a aby sa stanovili strednodobé opatrenia pre dekarbonizovaný a odolný energetický systém . V oznámení o spoločných európskych pravidlách pre cenovo dostupnejšiu, bezpečnejšiu a udržateľnejšiu energiu (ďalej len „oznámenie REPowerEU“) z 8. marca 2022 sa ako reakcia na rastúce ceny energií navrhuje séria opatrení na posilnenie súboru nástrojov. Komisia sa zaviazala preskúmať všetky možné núdzové opatrenia, ktoré by mohli obmedziť efekt premietnutia cien plynu do cien elektriny, a posúdiť možné opatrenia na optimalizovanie koncepcie trhu s elektrinou. Invázia Ruska na Ukrajinu je dôrazným pripomenutím dôsledkov, aké môže mať strategická závislosť Európy od dovozu fosílnych palív (plynu, ropy a uhlia) z tretích krajín na trhy Únie s energiou a na bezpečnosť dodávok energie. Na základe oznámení Komisie sa vedúci predstavitelia EÚ vo Versailles v dňoch 10. a 11. marca dohodli na čo najrýchlejšom ukončení závislosti Európy od dovozu ruskej energie a vyzvali Komisiu, aby do konca marca predložila plán na zaistenie bezpečnosti dodávok energie a dostupných cien energie počas nasledujúcej zimnej sezóny. Komisia 23. marca poslala Európskej rade a ďalším európskym inštitúciám oznámenie o krátkodobých núdzových možnostiach riešenia vysokých cien energie. Európska rada na svojom zasadnutí 24. a 25. marca 2022 poverila Komisiu, aby bezodkladne oslovila zainteresované strany z oblasti energetiky a prediskutovala s nimi, či a ako by krátkodobé možnosti navrhované Komisiou prispeli k znižovaniu cien plynu a k riešeniu efektu ich premietnutia do cien elektriny na trhoch. Európska rada okrem toho vyzvala Komisiu, aby „predložila návrhy, ktoré budú účinne riešiť problém príliš vysokých cien elektriny, a to pri súčasnom zachovaní integrity jednotného trhu, stimulov pre zelenú transformáciu, bezpečnosti dodávok a zamedzení neprimeraným rozpočtovým nákladom.“ Cieľom tohto oznámenia je: ·Navrhnúť ďalšie krátkodobé opatrenia presahujúce rámec súboru nástrojov, ktoré môžu EÚ alebo členské štáty prijať v odvetviach plynu a elektriny na účinné riešenie vplyvu pretrvávajúcich vysokých cien energie na spotrebiteľov a spoločnosti. ·Určiť možné opatrenia pre prípad prerušenia dodávok ruského plynu. ·Vytýčiť postup optimalizácie fungovania európskeho trhu s elektrinou tak, aby bol lepšie pripravený na zvládnutie budúcej volatility cien a prispôsobený budúcemu dekarbonizovanému energetickému systému s rastúcim podielom obnoviteľných zdrojov vo výrobe elektrickej energie. 2.Trhové očakávania Ceny plynu a elektriny dosiahli v roku 2021 rekordné úrovne a historické maximá dosiahli v prvých týždňoch marca 2022 po začiatku ruskej invázie na Ukrajinu. Ceny plynu, historicky pod 30 EUR/MWh, boli v poslednom čase na úrovni približne 100 EUR/MWh, pričom príležitostne stúpli na viac ako 200 EUR/MWh. V dôsledku toho v tom istom období prudko stúpli aj veľkoobchodné ceny elektriny, keďže plynové elektrárne často určujú cenu na trhoch EÚ s elektrickou energiou. Napríklad, nemecké ceny elektrickej energie, historicky nižšie ako 75 EUR/MWh, sa v tomto roku doposiaľ nachádzajú v priemere na úrovni približne 180 EUR/MWh a príležitostne dosiahli hodnotu viac ako 400 EUR/MWh. Účastníci trhu očakávajú , že ceny energií zostanú vysoké počas zvyšku roku 2022 a až do rokov 2024 alebo 2025, aj keď v menšom rozsahu. V súčasnosti sa očakáva, že ceny plynu budú do konca nasledujúcej zimy na úrovni približne 100 EUR/MWh a že v dohľadnej budúcnosti zostanú výrazne nad dlhodobým priemerom, pričom sa zároveň očakáva, že podobne sa budú vyvíjať aj ceny elektriny. Táto prognóza odráža neistotu na trhu v dôsledku súčasného geopolitického napätia a vojny na Ukrajine. Ďalšie prerušenia dodávok ruského plynu do EÚ v nasledujúcich týždňoch alebo mesiacoch môžu opäť viesť k zvýšeniu úrovne cien plynu.

Z krátkodobého hľadiska povedie postupné ukončovanie závislosti od dovozu ruského zemného plynu k úprave podmienok dopytu a ponuky a volatilite cien. Úrovne cien budú naďalej vysoké, pričom diverzifikácia bude vyvolávať tlak na ich zvyšovanie. Zrýchlený rozvoj obnoviteľných zdrojov energie a výrazné opatrenia týkajúce sa úspor energie a reakcie na strane spotreby, ako sú uvedené v pláne REPowerEU, by zároveň mali pomôcť zmierňovať tieto následky a prispieť k nižším cenám elektriny zo strednodobého hľadiska. Zdroj: ceny TTF denných a forwardových zmlúv – S&P Global Platts. 3.Krátkodobé intervenčné opatrenia Na základe marcového poverenia Európskej rady Komisia nadviazala cielené kontakty a zhromaždila názory širokého okruhu zainteresovaných strán z oblasti energetiky na možné krátkodobé intervencie. Komisia predovšetkým 26. apríla zorganizovala cielené konzultačné stretnutie so zainteresovanými stranami, na ktorom sa zúčastnili účastníci trhu, mimovládne organizácie, prevádzkovatelia sietí, Agentúra pre spoluprácu regulačných orgánov v oblasti energetiky (ACER) a vnútroštátne regulačné orgány, think-tanky a akademickí pracovníci (podrobnosti sú uvedené v prílohe). V rámci konzultácie sa ukázalo, že existuje značná zhoda v kľúčových bodoch. Po prvé, účastníci podporili vypracovanie návrhu krátkodobých dočasných opatrení, aby sa predišlo nezamýšľaným dôsledkom pre bezpečnosť dodávok, dekarbonizáciu a integritu európskeho trhu s energiou. Zainteresované strany sa vyjadrili, že výrazne uprednostňujú čo najširšie využívanie súboru nástrojov s osobitným dôrazom na opatrenia priamo zamerané na spotrebiteľov v domácnostiach a na podniky. Po druhé, kontakt so zainteresovanými stranami odhalil obavy z rizika výrazných deformácií vyplývajúcich z intervencií priamo ovplyvňujúcich fungovanie veľkoobchodného trhu. Zainteresované strany z oblasti energetiky sa domnievajú, že súčasnou tvorbou cien sa zabezpečuje efektívne využívanie zdrojov, počnúc najlacnejšou a najmenej znečisťujúcou výrobou, ktorej význam sa zvyšuje úmerne so zvyšovaním nedostatku zdrojov. Zainteresované strany vyjadrili aj obavy, že intervencie v oblasti tvorby cien by mohli zvýšiť dopyt po plyne v EÚ, čím by sa narušila energetická transformácia a plnenie cieľov Európskej zelenej dohody a ohrozila by sa bezpečnosť dodávok v EÚ. Krátkodobé cenové intervencie by mohli zrušiť záujem účastníkov trhu chrániť sa pred rizikom vysokých cien v budúcnosti. Európske trhy s energiou sú vysoko integrované. Členské štáty sa spoliehajú na to, že tieto dobre fungujúce a prepojené trhy im zaisťujú bezpečnosť dodávok a znižujú celkové náklady systému. Agentúra ACER odhaduje, že priemerný ročný zisk z integrovaného trhu s elektrinou pre európskych spotrebiteľov je približne 34 miliárd EUR ročne . Toto zvýšenie sociálneho blahobytu je osobitne dôležité v časoch krízy, keďže vedie k značným úsporám pre spotrebiteľov. Podľa agentúry ACER viac ako tretina celkového prínosu dosiahnutého z cezhraničného obchodovania s elektrinou v Európe v roku 2021 vznikla v poslednom štvrťroku 2021, keď boli ceny elektriny najvyššie. Zainteresované strany zdôraznili, že akékoľvek intervencie na trhoch s energiou musia zachovať základ vnútorného trhu, konkrétne efektívne rozdeľovanie zdrojov a bezpečnosť dodávok prostredníctvom obchodu a solidarity. Preto, ak sa uvažovalo o intervenciách súvisiacich s cenami na veľkoobchodnom trhu napriek ich výrazným nevýhodám, a bez ohľadu na platný legislatívny rámec, zainteresované strany naznačili, že uprednostňujú intervencie na trhoch s plynom pred intervenciou na trhoch s elektrinou. Pri každej úvahe o takýchto intervenciách zainteresované strany zdôraznili, že bude dôležité dôkladne posúdiť ich možné dôsledky pre dodávky plynu do Únie vzhľadom na globálny charakter trhu, predovšetkým trhov so skvapalneným zemným plynom (LNG), a určiť jednoznačné časové obmedzenia, na základe ktorých by tieto intervencie boli koncipované ako dočasné opatrenia. Agentúra ACER vo svojej záverečnej správe uverejnenej 29. apríla 2022 preskúmala aj rôzne výnimočné opatrenia zvažované v súvislosti so súčasnou núdzovou situáciou, ako aj možné štrukturálne opatrenia na ochranu spotrebiteľov elektriny pred možnými predĺženými obdobiami vysokých cien energie v budúcnosti a varovania pred deformačnými účinkami priamych intervencií na veľkoobchodnom trhu v kontexte súčasnej krízy. Odvetvia elektriny a plynu jednotlivých členských štátov sa navzájom výrazne líšia vzhľadom na ich hospodársku situáciu, trh s energiou a štruktúru nákladov, mix výroby energie a úrovne prepojenia, ako aj na ich geografickú polohu, ktorá nadobudla ďalší význam v dôsledku ruskej vojny na Ukrajine. V dôsledku toho sa výrazne líšia aj najvhodnejšie stratégie reakcie na krízu v členských štátoch, pričom sa v nich musia zohľadňovať rozdielne vnútroštátne a miestne situácie. Komisia vyzýva členské štáty, aby pokračovali vo vykonávaní opatrení súboru nástrojov, pretože predstavujú prvú a najzákladnejšiu líniu činnosti a podpory na riešenie krízy na úrovni spotrebiteľov, ktorých sa už kríza dotkla najviac. V súlade s opatreniami uvedenými v súbore nástrojov by členské štáty, pokiaľ to ešte neurobili, mohli poskytnúť časovo obmedzené kompenzačné opatrenia a priamu podporu energeticky chudobným koncovým používateľom vrátane rizikových skupín. Jednoznačný vplyv na pokles cien by malo aj znižovanie dopytu po elektrine. Členské štáty by mali stimulovať znižovanie dopytu v súlade s opatreniami navrhovanými v pláne EÚ na šetrenie energie . Pri zabezpečovaní stabilných cien pre určité kategórie spotrebiteľov môžu byť užitočné aj dlhodobé zmluvy o nákupe elektriny (PPA). Okrem opatrení súboru nástrojov, ktoré sa naďalej uplatňujú, Komisia navrhuje doplňujúce krátkodobé intervencie na trhoch s plynom a elektrinou uvedené ďalej. Všetky tieto doplňujúce dočasné opatrenia môžu byť predĺžené tak, aby pokryli nasledujúcu vykurovaciu sezónu. a)Intervencie na trhu s plynom na riešenie príčin krízy

Vysoké ceny plynu v dôsledku nárastu dopytu po pandémii COVID-19 a neistoty spôsobenej ruskou inváziou na Ukrajinu sú hlavnou príčinou súčasnej krízy. Vzhľadom na dôležitú úlohu, ktorú plyn ani v súčasnosti neprestáva zohrávať pri výrobe elektriny, pomôže nájdenie spôsobov riešenia vysokých cien plynu aj pri riešení následkov na trhoch s elektrinou, ako aj následkov v sociálnej oblasti a v oblasti zamestnanosti. Výrazný vplyv v tejto súvislosti bude mať zvýšenie dodávok v rámci EÚ, ako aj z krajín mimo EÚ. Komisia a členské štáty nedávno vytvorili energetickú platformu EÚ, ktorá pomôže zabezpečiť dodávky energie za spravodlivé ceny a znížiť – a nakoniec ukončiť – závislosť EÚ od ruského plynu. Platforma na dobrovoľnom základe združí dopyt po plyne v EÚ s cieľom prilákať spoľahlivé dodávky z globálnych trhov a zmierniť cenové účinky. Bude užitočná aj na zabezpečenie primeranej úrovne zásob plynu. Zároveň musí zabrániť tomu, aby si členské štáty navzájom konkurovali pri získavaní tých istých dodávok, a to tak, že sa zabezpečí, aby tretie krajiny vo vzťahu k jednotlivým členským štátom uplatňovali rovnaké podmienky. S cieľom riešiť vplyv vysokých cien na spotrebiteľov môžu členské štáty za súčasných okolností rozšíriť reguláciu maloobchodných cien zemného plynu. To je osobitne dôležité v prípadoch, keď plyn zohráva mimoriadnu úlohu pri vykurovaní a ako priemyselná surovina . Objemy podliehajúce týmto tarifám by museli byť obmedzené, aby neprekročili objem plynu, ktorý dotknutí spotrebitelia spotrebovali predtým. Núdzové opatrenia na podporu likvidity pomáhajú poskytovať podporu obchodníkom s komoditami a energetickým spoločnostiam, ktoré v súčasnosti v dôsledku výraznej volatility trhu čelia vysokým požiadavkám na ziskové rozpätie v rámci svojho portfólia derivátov. Ak tieto intervencie zahŕňajú štátnu pomoc, musia sa realizovať v plnom súlade s príslušnými ustanoveniami. Musia byť obmedzené, primerané a transparentné a zároveň musia byť cielené, aby sa predišlo nadmerným narušeniam. Členské štáty môžu na svoje cielené opatrenia využívať dočasný krízový rámec pre opatrenia štátnej pomoci. A napokon by tieto opatrenia nemali oslabovať režim sankcií uvalených na Rusko. Európske burzy s plynom (napríklad TTF) v uplynulom období často zaznamenali extrémnu volatilitu v obchodovaní počas dňa. Na riešenie možných deformačných účinkov na tvorbu cien v dôsledku prípadných špekulatívnych postupov je možné prehodnotiť obmedzenia uplatňované na túto krátkodobú volatilitu v rámci vnútorných obchodných pravidiel. b)Príprava na úplné prerušenie ruských dodávok plynu Zatiaľ čo predchádzajúce intervencie sú zamerané na riešenie situácie dlhodobých vysokých cien, iný súbor opatrení môže byť potrebný v prípade náhleho značného alebo dokonca úplného prerušenia dodávok ruského plynu. EÚ má nástroje na riešenie otrasov v oblasti bezpečnosti dodávok energie, ako sú mechanizmy vnútroštátnej solidarity a núdzové plány vypracované podľa nariadenia o bezpečnosti dodávok s vnútroštátnymi aj regionálnymi opatreniami, posilnená regionálna spolupráca v oblasti bezpečnosti dodávok a pravidelné výmeny medzi členskými štátmi a Komisiou v rámci Koordinačnej skupiny pre plyn. Súčasťou platných pravidiel pre bezpečnosť dodávok sú dohody o solidarite a mechanizmus solidarity, ako sa stanovuje v nariadení. Tieto mechanizmy solidarity sa však majú spustiť v prípade núdzovej situácie týkajúcej sa vnútroštátnej bezpečnosti dodávok. V prípade ďalších prerušení dodávok plynu postihujúcich súčasne viaceré členské štáty môžu byť potrebné doplňujúce opatrenia. Existujúce nástroje by mohli byť užitočne doplnené koordinovaným prístupom k zisťovaniu dôležitých spotrebiteľov, ktorí ešte nie sú chránení podľa platného právneho rámca a núdzových plánov. Komisia v tejto súvislosti navrhuje stanoviť spoločné zásady s cieľom pripraviť sa na možné rozsiahlejšie prerušenie dodávok v prípadoch, keď trhy s plynom už nebudú optimálne zosúlaďovať ponuku a dopyt a keď by určitá časť životne dôležitých potrieb mohla ostať neuspokojená. To by si dokonca mohlo vyžadovať, aby sa v záujme zabezpečenia zásobovania základných funkcií alebo odvetví v bezprostrednejšie postihnutých členských štátoch znížil dopyt po plyne v členských štátoch, ktoré sú zasiahnuté menej priamo. Rozsah legislatívnych zmien potrebných na zabezpečenie harmonizovaného prístupu v tomto ohľade by sa musel posúdiť. Komisia v tejto súvislosti vyzýva členské štáty, aby urýchlili prijímanie opatrení na dosiahnutie pripravenosti na možné prerušenie dodávok ruského plynu. Takáto intervencia môže vyvolať potrebu súbežného stanovenia administratívnej ceny plynu, ako je maximálna regulovaná cena zemného plynu dodávaného európskym spotrebiteľom a spoločnostiam (cenový strop EÚ), na pokrytie obdobia vyhlásenej núdzovej situácie Únie. Tento druh cenovej intervencie by sa uplatňoval len počas trvania núdzovej situácie v celej EÚ. Jednou možnosťou by bolo obmedzenie tvorby cien počas tohto scenára prerušenia dodávok zastropovaním ceny na európskych burzách s plynom, ale takýto cenový strop môže byť vo všeobecnosti zavedený rôznymi spôsobmi a môže zasahovať do rôznych úrovní hodnotového reťazca plynu. Výhodou takéhoto cenového stropu EÚ v rámci scenára významného prerušenia dodávok by bolo obmedzenie škodlivých cenových účinkov prerušenia dodávok na spotrebiteľov, spoločnosti a poskytovateľov základných služieb na vopred stanovených úrovniach. Muselo by sa však zaistiť, že zavedením takéhoto cenového stropu sa nezhorší schopnosť EÚ zabezpečovať dodávky cez plynovody a dodávky plynu LNG od alternatívnych dodávateľov, ktoré budú v takom scenári nevyhnutné, keďže akékoľvek oslabenie alebo obmedzenie alternatívnych dodávateľských kanálov v núdzovej situácii by viedlo k ďalšiemu zhoršeniu situácie nedostatku. Takýto strop by automaticky obmedzil aj potenciál znižovania dopytu po plyne spôsobeného cenami, čo by malo negatívny vplyv na rovnováhu ponuky a dopytu. Tento druh intervencie, pokiaľ sa bude kompenzovať a nebude ho sprevádzať výrazné obmedzenie, by si mohol vyžiadať značné sumy na financovanie. c)Intervencie na trhu s elektrinou Zatiaľ čo predchádzajúce opatrenia predstavujú zásah na trhu s plynom, ktorý je základnou príčinou problému vysokých cien, existujú aj ďalšie opatrenia, ktoré sa môžu uplatniť na veľkoobchodnom trhu s elektrinou s ohľadom na vnútroštátny a miestny kontext:

·Po prvé, v súlade s oznámením Bezpečnosť dodávok a dostupné ceny energie: možnosti okamžitých opatrení a príprava na nasledujúcu zimu Komisia zastáva názor, že je možné odôvodniť zdaňovanie alebo regulačné opatrenia, ktorých cieľom je odstránenie inframarginálnych ziskov určitých výrobcov elektrickej energie pre základný odber, ktoré vznikli v dôsledku súčasnej krízovej situácie. Príjmy môžu pomôcť pri financovaní cielených a dočasných opatrení na podporu zraniteľných domácností, najmä domácností, ktorým hrozí energetická chudoba, a podnikov. Tieto opatrenia by nemali byť diskriminačné a mali by byť vypracované v súlade s usmernením uvedeným v prílohe 2 k oznámeniu REPowerEU. Vzhľadom na výhľad cien elektriny na nasledujúce mesiace a potrebu zachovať podporné opatrenia pre spotrebiteľov na dlhšie obdobie však Komisia zastáva názor, že tieto opatrenia môžu byť predĺžené na obdobie po 30. júni 2022, aby pokryli nasledujúcu vykurovaciu sezónu. ·Po druhé, okrem opatrení uvedených už v prílohe 1 k oznámeniu REPowerEU, ktoré sa stále uplatňujú, je prijateľné dočasné rozšírenie regulovaných maloobchodných cien aj na malé a stredné podniky. Toto rozšírenie by muselo byť obmedzené z hľadiska množstva, ktorého by sa týkalo, aby nevyvolalo zvýšenie spotreby. ·Po tretie, niektoré členské štáty zvažujú dočasné vnútroštátne opatrenia na subvencovanie nákladov na plyn používaný na výrobu elektriny (napríklad subvencie na zavedenie referenčnej ceny za plyn používaný na výrobu elektriny) s cieľom znížiť ceny na trhu s elektrinou. Takéto opatrenia by sa mali navrhovať spôsobom zlučiteľným so zmluvami EÚ, predovšetkým pokiaľ ide o neexistujúce obmedzenia cezhraničného vývozu, odvetvové právne predpisy a pravidlá štátnej pomoci, a mali by sa oznamovať Komisii na schválenie. Komisia pripomína, že takéto opatrenia môžu v závislosti od svojej štruktúry vyvolať značné náklady. Tieto opatrenia by mali byť prísne časovo obmedzené a zamerané priamo na príslušné regióny s veľmi obmedzenou kapacitou na vzájomné prepájanie, veľkým vplyvom plynu na stanovovanie cien a so spotrebiteľmi mimoriadne vystavenými veľkoobchodným cenám elektriny. Opatrenia by takisto mali zabrániť znevýhodňovaniu účastníkov trhu, ktorí si zabezpečili elektrinu forwardovými zmluvami. Členské štáty, ktoré zvažujú zavedenie takýchto opatrení, sa okrem iného vyzývajú, aby konzultovali s dotknutými susedmi a zainteresovanými stranami a aby určili a monitorovali dodatočnú spotrebu plynu a zvýšené emisie CO2 vyplývajúce z intervencie. ·V neposlednom rade môžu zvýšené obchodné toky cez ponukové oblasti v dôsledku cenových rozdielov medzi týmito oblasťami v súvislosti s krízou viesť k značnému nárastu poplatkov za preťaženie. Tieto takzvané príjmy z preťaženia sa musia prioritne využívať na zabezpečenie kapacity siete. Tieto poplatky sa môžu v riadne odôvodnených prípadoch výnimočne používať na financovanie núdzových opatrení zacielených na spotrebiteľov, predovšetkým na zraniteľné domácnosti a domácnosti, ktorým hrozí energetická chudoba, ako aj na podniky, a to pod kontrolou regulačných orgánov. Okrem toho Komisia s cieľom čo najviac urýchliť využívanie reakcie na strane spotreby naliehavo vyzýva na účinné a rýchle vykonávanie smernice o elektrine, a to predovšetkým ustanovení, ktoré podporujú aktívnych spotrebiteľov a reakciu na strane spotreby. Komisia už začala diskusie s členskými štátmi s cieľom spoločne riešiť výzvy súvisiace s postupom vykonávania. 4.Nadčasová koncepcia trhu s elektrinou a.Závery Európskej rady a správa agentúry ACER Európska rada vyzvala Komisiu, aby predložila všetky potrebné iniciatívy týkajúce sa koncepcie trhu s elektrinou, v ktorých sa zohľadní záverečná správa agentúry ACER uverejnená 29. apríla 2022. Správa agentúry ACER obsahuje záver, že základy koncepcie európskeho trhu s elektrinou prinášajú značné výhody európskym spotrebiteľom, a agentúra v nej vyzýva členské štáty, aby urýchlene zaviedli všetky pripravované trhové regulácie a pravidlá. V správe sa zároveň uvádzajú viaceré spôsoby, ako sa súčasná koncepcia trhu môže doplniť a zlepšiť, aby bola odolná voči budúcim zmenám a prispôsobená plne dekarbonizovanému energetickému mixu. Agentúra ACER špecifikuje sériu budúcich výziev, predovšetkým potrebu urýchliť investície do výroby energie z obnoviteľných zdrojov, zabezpečiť nízkouhlíkové dodávky a reakciu na strane spotreby, keď výroba z variabilných obnoviteľných zdrojov nie je dostupná, riešiť rastúcu volatilitu cien a zvýšiť flexibilitu energetického systému. Ako reakciu na tieto výzvy ACER identifikuje viaceré možnosti. Po prvé, konkurenčné dlhodobé trhy by pomohli ako „poistka“ proti rizikám. Súčasná likvidita na väčšine trhov je však nízka (existuje málo ponúk na nákup alebo predaj) a ponúkané produkty sú obmedzené (na dva až tri roky dopredu na niektorých trhoch, s výnimkou zmlúv o nákupe elektriny z obnoviteľných zdrojov). Po druhé, k zabezpečeniu potrebných investícií môžu prispieť iné nástroje, ako sú systémy podpory obnoviteľných zdrojov alebo iných flexibilných zdrojov vrátane reakcie na strane spotreby a skladovania. Obchodné zmluvy o nákupe elektriny by sa mohli podporiť a uľahčiť tak, že sa otvoria pre malé subjekty mimo vertikálne integrovaných spoločností, umožnia sa cezhraničné zmluvy a systémy štátnej pomoci sa (prípadne v súlade s pravidlami štátnej pomoci) nastavia tak, aby sa riziko protistrany riešilo finančnými zárukami . Tieto nástroje verejnej podpory a komerčné nástroje by sa mohli kombinovať. Po tretie, Úniu by pri plnení jej cieľov podporila zlepšená koordinácia investičných rozhodnutí vrátane cezhraničnej koordinácie medzi členskými štátmi. Prehĺbenie trhovej integrácie (naprieč všetkými trhmi s elektrinou) je možnosťou bez negatívnych dôsledkov, ako ďalej posilniť koordináciu na úrovni EÚ a získať viac výhod. b.Možné reformy trhu

Na základe záverov v správe agentúry ACER a komunikácie so zainteresovanými stranami Komisia určila súbor oblastí, ktoré si zaslúžia ďalšiu analýzu s cieľom zistiť, či sú potrebné nejaké legislatívne kroky alebo usmernenia pre členské štáty na optimalizáciu fungovania koncepcie trhu s elektrinou. Uvedené oblasti súvisia s otázkami, ako: ·chrániť konečných spotrebiteľov a zabezpečiť krátkodobé aj dlhodobé dodávky cenovo dostupnej elektriny, ·zabezpečiť odolnosť trhu s elektrinou a elektroenergetickej sústavy, predovšetkým s cieľom zvládnuť vysoké množstvá variabilných obnoviteľných zdrojov energie a decentralizovanejšiu štruktúru výroby, ako aj ·podporovať plnenie Európskej zelenej dohody. Tento proces bude zameraný na tieto oblasti. Elektrina ako základné právo pre zraniteľných spotrebiteľov V právnych predpisoch Únie sa uznáva, že primerané vykurovanie, chladenie a osvetlenie, ako aj energia napájajúca spotrebiče sú základnými službami. Európsky pilier sociálnych práv radí energiu medzi základné služby, ku ktorým má každý človek právo na prístup. Vzhľadom na bezprecedentnú úroveň cien energií je pravdepodobné, že sa zvýši počet občanov, ktorým hrozí energetická chudoba, a že dokonca aj osoby, ktoré nie sú v energetickej chudobe, môžu pocítiť nižšiu životnú úroveň. Ako je uvedené v októbrovom oznámení o cenách energie, Komisia vytvorila koordinačnú skupinu pre zraniteľných spotrebiteľov a spotrebiteľov trpiacich energetickou chudobou, v rámci ktorej si už členské štáty vymieňajú najlepšie postupy týkajúce sa spôsobov podpory a ochrany spotrebiteľov za súčasných okolností. Koncepcia trhu s elektrinou by mohla zahŕňať spôsoby, ako zabezpečiť, aby všetci občania mali prístup k energii, ktorú potrebujú, a aby zároveň určití spotrebitelia mali prístup k minimálnej úrovni svojho odberu elektriny za prijateľnú cenu, bez ohľadu na situáciu na trhoch s elektrinou. Ochrana spotrebiteľov pred vysokými cenami a nadmernou volatilitou Jedným zo spôsobov zmierňovania rizika budúceho rastu cien elektriny je hedžing. Najjednoduchším spôsobom hedžingu je uzavrieť zmluvu o dodávkach za pevne stanovenú cenu. V rámci EÚ existujú trhy, na ktorých sa elektrina môže nakupovať za termínované ceny. Niektoré z týchto trhov však majú nedostatok likvidity, konkrétne pre zmluvy s dlhšími termínmi, preto môžu byť potrebné regulačné intervencie na zlepšenie likvidity na termínovaných trhoch s elektrinou. V súčasnej kríze sa preukázali výhody trhových nástrojov na ochranu spotrebiteľov pred cenovými rizikami. Tieto nástroje spravidla zahŕňajú zmluvný prísľub výrobcu sprístupniť elektrinu pre určité kategórie spotrebiteľov za vopred stanovených podmienok, keď bežná trhová cena dosiahne určitú úroveň. Takto poskytujú zmluvné poistenie proti cenovému riziku. Ako pri všetkých druhoch poistenia, zníženie cenového rizika v rámci takejto konštrukcie samozrejme znamená určité náklady. Niektoré členské štáty už využívajú tieto druhy zmlúv ako súčasť kapacitných mechanizmov na zaistenie bezpečnosti dodávok elektriny. Uvedené zmluvy sa v tejto súvislosti označujú za spoľahlivostné opcie. Akademickí pracovníci nedávno navrhli alternatívnu zmluvu označovanú ako opcie cenovej dostupnosti určenú na ochranu spotrebiteľov nie pred krátkodobými prudkými nárastmi cien, ale skôr pred dlhodobo vysokými cenami. Po prudkom náraste veľkoobchodných cien elektriny niektorí dodávatelia zbankrotovali a neboli schopní plniť svoje dodávateľské záväzky. To znamenalo, že spotrebitelia si museli narýchlo vybrať nových dodávateľov a často dokázali dohodnúť iba podmienky, ktoré boli pre nich menej výhodné. Požiadavky na dodávateľov, aby uplatnili hedžing na časť svojich dodávateľských záväzkov, a ďalšie regulatórne požiadavky na zabezpečenie dostatočnej odolnosti dodávateľov, aby zvládli budúce krízy, môžu byť primerané na zaistenie toho, aby sa spotrebitelia mohli spoľahnúť na svojich dodávateľov a aby neplatili za dodávky elektriny viac, než sa pôvodne dohodli. Od dodávateľov by sa mohlo vyžadovať, aby mali vo svojom portfóliu k dispozícii aj ponuky s pevne stanovenými cenami, podobne, ako už existujú požiadavky na ponuku dynamických zmlúv spotrebiteľom. Zabezpečenie investícií do pevnej a nízkouhlíkovej kapacity Na zaistenie dlhodobej bezpečnosti dodávok a poskytnutie istoty investorom bude potrebné ďalej posúdiť, či sa kapacitné mechanizmy musia stať dlhodobou súčasťou elektrizačnej sústavy a čo by to znamenalo pre ich integráciu na trhu s elektrinou. Tieto mechanizmy by museli byť navrhnuté tak, aby zabezpečili investície do pevnej kapacity obnoviteľných zdrojov a nízkouhlíkovej kapacity v súlade s cieľmi Únie v oblasti klímy. Takéto kapacitné mechanizmy by mohli integrovať aj niektoré z uvedených zmluvných mechanizmov cenovej dostupnosti. Kríza poukázala aj skutočnosť, že ak má výroba verejnú podporu, čo je častý prípad výroby z obnoviteľných zdrojov, podpora musí byť navrhnutá tak, aby sa zabezpečili investície a aby sa zároveň zabránilo nadmerným výnosom pre investorov v obdobiach vysokých trhových cien. Na dosiahnutie tohto cieľa sa v niektorých členských štátoch využívajú dvojsmerné rozdielové zmluvy, podľa ktorých prevádzkovateľ dostáva navýšenie, keď sú trhové ceny nízke, a vracia ho, keď sú tieto ceny vysoké. Dobre navrhnuté rozdielové zmluvy môžu prispieť k zvýšeniu nezávislosti tvorby cien elektriny od nákladov na zemný plyn a môže byť účelné používať tento model ako štandardný model pre nové investície do obnoviteľných zdrojov energie a pre ďalšie verejné investície do výroby energie (napríklad do výroby energie v jadrových elektrárňach). Zlepšenie reakcie na strane spotreby a flexibility s cieľom znížiť ceny počas špičky

Zdroje alebo infraštruktúra prinášajúce viac flexibility, ako je reakcia na strane spotreby a skladovanie, umožňujú spotrebiteľom reagovať na ceny, čiže spotrebovávať viac, keď je k dispozícii nadmerná výroba, a znižovať svoju spotrebu, keď sú dodávky nedostatočné. Tým sa znižujú celkové náklady, spotrebiteľom sa umožňuje, aby si svoje náklady riadili, a pomáha im to účinne integrovať vysoké podiely energie z variabilných obnoviteľných zdrojov. Investície do týchto flexibilných technológií vrátane zavádzania inteligentných sietí v súlade so smernicou o elektrine by sa mohli financovať z fondov Únie a môžu znížiť potrebu tradičnejších kapacitných mechanizmov, prostredníctvom ktorých sa často financuje výroba energie z plynu alebo iných fosílnych palív. V rámci akčného plánu digitalizácie energetiky, ktorého prijatie je plánované na september, budú navrhnuté opatrenia na zlepšenie výmeny údajov a interoperability a na podporu vývoja digitálnych nástrojov pre spotrebiteľov. Umožní to spotrebiteľom ľahšie zhodnotiť svoju flexibilitu, napríklad reagovaním na cenové signály alebo prispôsobením svojej spotreby domácej výrobe energie (napríklad z fotovoltických panelov na ich strechách). Komisia navrhuje aj zrýchlenie vypracovania a prijímania nového sieťového predpisu týkajúceho sa reakcie na strane spotreby. Väčšie posilnenie postavenia spotrebiteľov je dôležité aj na podporu kolektívnych a individuálnych systémov vlastnej spotreby, ako sa zdôrazňuje v solárnej stratégii EÚ , na zvýšenie výroby slnečnej energie v EÚ v nasledujúcich rokoch. Elektrická a plynárenská infraštruktúra Investície do elektrickej infraštruktúry sú veľmi dôležité pre fungovanie vnútorného trhu. Cezhraničná kapacita by sa mala zvýšiť v regiónoch, kde je to potrebné, aby sa umožnil voľný tok elektriny medzi členskými štátmi. Inovácie v oblasti elektrickej a plynárenskej infraštruktúry zrejme nie sú jednoznačne stimulované alebo uznávané vo vnútroštátnych regulačných rámcoch mnohých členských štátov. Je to problém predovšetkým tam, kde sú zisky z inovatívnych prístupov neisté. Navyše sa zdá, že vnútroštátne regulačné rámce mnohých členských štátov vytvárajú prekážky pre inovácie v oblasti elektrickej a plynárenskej infraštruktúry. Napríklad, niekedy v nich chýbajú konkrétne ustanovenia týkajúce sa inovácií alebo sú koncipované tak, že uprednostňujú riešenia založené na kapitálových výdavkoch namiesto riešení založených na operačných výdavkoch alebo odrádzajú prevádzkovateľov prenosových sústav od investícií v dôsledku vnímaného vysokého rizika projektu a prísnych sankcií za nedodržanie termínov. Členské štáty by mali odstrániť takéto prekážky pre inovácie a namiesto toho vypracovať regulačné rámce zamerané na inovácie a zároveň zabrániť uviaznutým aktívam založeným na fosílnych palivách. Zníženie nákladov a neočakávaných ziskov prostredníctvom lokačného stanovovania cien Ďalší problém, ktorý zistila agentúra ACER, je potreba venovať viac pozornosti lokačným signálom v koncepcii európskeho trhu. To si vyžaduje stanovenie rôznych trhových cien na rôznych miestach tak, aby odrážali miestnu rovnováhu ponuky a dopytu a dostupnosť prenosu. V štúdii z roku 2019 sa uvádzajú úspory nákladov vo výške 4 % po zavedení lokačného stanovovania cien v Európe. Čím viac sa zvýši podiel obnoviteľných zdrojov v energetickom mixe, tým dôležitejšími by sa mali stať tieto prínosy. V štúdii z roku 2020 sa odhaduje, že bez lokačne stanovovaných cien budú systémové náklady v roku 2040 o 10 % vyššie. Možné dosahy mechanizmov na posilnenie lokačných cenových signálov sa analyzujú ďalej. Dohľad nad trhom a transparentnosť Nariadenie (EÚ) č. 1227/2011 o integrite a transparentnosti veľkoobchodného trhu s energiou (takzvané nariadenie REMIT) bolo vypracované pred viac ako desaťročím s cieľom zabezpečiť, aby spotrebitelia a ostatní účastníci trhu mohli mať dôveru v integritu trhov s elektrinou a plynom, aby ceny odrážali spravodlivé a konkurenčné vzájomné pôsobenie medzi ponukou a dopytom a aby nebolo možné dosahovať zisky zneužívaním trhu. Hoci neexistuje žiadny dôkaz o zneužívaní trhu ako príčine súčasnej krízy, zabezpečenie aktuálneho a spoľahlivého rámca na ochranu proti takémuto zneužívaniu je veľmi dôležité v obdobiach vysokých cien a volatility trhu. Rámec nariadenia REMIT by sa mohol preskúmať s cieľom hľadať priestor na účinnejšie zmierňovanie rizík zneužívania trhu prostredníctvom zvýšenia transparentnosti trhu, zvýšenia kvality trhových údajov a ich lepšieho zberu, ako aj lepšieho presadzovania predpisov na úrovni EÚ. 5.Záver Komisia vyzýva Európsku radu, aby schválila krátkodobé opatrenia na riešenie vysokých cien navrhované v tomto oznámení. V súlade s [odkaz na úvodné oznámenie] vyzýva aj členské štáty, aby urýchlili opatrenia na dosiahnutie pripravenosti na možné prerušenie dodávok ruského plynu. Pri pohľade presahujúcom krátkodobý horizont sa Komisia na základe správy agentúry ACER a svojich kontaktov so zainteresovanými stranami domnieva, že súčasná koncepcia trhu s elektrinou poskytuje efektívny, dobre integrovaný trh, umožňujúci Európe získavať všetky ekonomické výhody jednotného trhu s energiou, pričom zaisťuje bezpečnosť dodávok energie a podporuje proces dekarbonizácie. Komisia vyzýva členské štáty, aby zabezpečili plné vykonávanie právnych predpisov týkajúcich sa trhu s elektrinou, predovšetkým aby zabezpečili tarify odrážajúce náklady a odstránenie prekážok pre používanie flexibilných zdrojov, vďaka čomu bude možné integrovať elektrinu z variabilných obnoviteľných zdrojov a zvýšiť flexibilitu siete s cieľom uľahčiť integráciu energetického systému. Komisia zdôrazňuje potrebu zrýchliť vykonávanie plánu REPowerEU na rýchly prechod k postupnému vyraďovaniu ruského plynu a investovanie do odolného energetického systému. Komisia bude pokračovať v podpore členských štátov pri príprave a vykonávaní reforiem a investícií na postupné ukončovanie závislosti od dovozu fosílnych palív z Ruska, okrem iného prostredníctvom Nástroja technickej podpory. Existujú však oblasti, kde sú nevyhnutné úpravy koncepcie trhu EÚ s elektrinou, aby sa zohľadnil budúci mix prostredia a výroby energie, nové vznikajúce technológie, geopolitický vývoj, ako aj poznatky získané zo súčasnej krízy. Takéto úpravy by mali prispieť k optimalizácii fungovania koncepcie trhu s elektrinou a lepšie ju prispôsobiť na stimulovanie nákladovo efektívnej dekarbonizácie odvetvia elektriny, zabezpečenie dostupných cien pre spotrebiteľov a zvýšenie jej schopnosti zvládať volatilitu cien. Komisia určila súbor oblastí, v prípade ktorých sa tieto úpravy javia ako oprávnené. Vychádzajúc z tejto predbežnej práce Komisia začne proces posúdenia vplyvu a spojí sa s členskými štátmi a so širokým okruhom rôznych zainteresovaných strán a vnútroštátnych regulačných orgánov pri úprave koncepcie trhu s elektrinou a v prípade potreby príslušného legislatívneho rámca.